
Kommunedirektørens innstilling
Klagen datert 1. juni 2026 fra Idrettsforeningen Pors v/advokat Geirr Frønes inneholder ingen nye momenter som gir grunn til å endre Bystyrets vedtak den 23.04.26 i sak 60/26 om reguleringsplan 2019 for Vestheimvegen, og tas ikke til følge. I henhold til plan- og bygningsloven § 12-12, jf. § 1-9, oversendes saken til Statsforvalteren i Vestfold og Telemark for endelig klagebehandling.


SAKSUTREDNING

Bakgrunn
Bystyret vedtok 23. april 2026 reguleringsplan for Vestheimvegen, planID 2019 (vedlegg 2). Planen legger til rette for konsentrert småhusbebyggelse på østre del av gbnr. 121/1798, samtidig som vestre del av planområdet videreføres til idrettsformål. Vedtaket ble fattet med 25 mot 24 stemmer, etter at et motforslag om å videreføre idrettsformålet på gbnr. 121/1798 falt.
Planforslaget ble 1.gangsbehandlet i Utvalg for miljø og byutvikling 23. september 2025 og lagt ut til høring og offentlig ettersyn i perioden 17. oktober til 30. november 2025 (vedlegg 7). Det kom inn åtte høringsuttalelser/merknader (vedlegg 9 og 10). Merknadene gjaldt blant annet støy og lys fra idrettsanlegget, støy og luftkvalitet i anleggsperioden, håndtering av gummigranulat og forurensning, barn og unges interesser, konsekvensutredning, privatrettslige forhold og naboulemper. 
Etter høringen ble reguleringsbestemmelsene presisert, særlig om plan for anleggsperiode, lysforurensning og håndtering av gummigranulat i grunnen. Kommunedirektøren vurderte at planforslaget, med disse presiseringene, ga tilstrekkelige rammer for sluttbehandling og vedtak. 
Klagen (vedlegg 1) er datert 1. juni 2026 og gjelder to forhold: For det første anføres det at kommunen hadde rett og plikt til å kreve eiendommen tilbakeskjøtet fra Trygve Ekelund til Porsgrunn kommune ved utløpet av leiekontrakten med Idrettsforeningen Pors. For det andre anføres det at planen skulle vært konsekvensutredet, og at manglende konsekvensutredning utgjør en saksbehandlingsfeil som kan ha påvirket bystyrets vedtak. Klagefristen for vedtatt reguleringsplan er tre uker fra underretning om vedtaket er kommet frem til parten, jf. plan- og bygningsloven § 12-12 fjerde ledd og forvaltningsloven § 29. Klagen er mottatt innenfor klagefristen den 05.06.26.
 
Sakens historikk
I 1974 festet Porsgrunn kommune bort arealet som i dag inngår i gbnr. 121/1798 til IF Pors med 45 års varighet. I 1984 ble det samme arealet tildelt Trygve Ekelund som del av et makeskifte i forbindelse med utvidelse av Vestheimvegen. Dette dannet grunnlag for senere rettstvist (vedlegg 3 om tidslinje knyttet til eiendomsforhold). 
I 1998 inngikk Porsgrunn kommune og Trygve Ekelund forlik (vedlegg 4). Kommunen betalte kr 500 000 i kompensasjon, og gbnr. 121/1798 ble skjøtet over til Trygve Ekelund. Samtidig ble det avtalt at eiendommen skulle tilbakeskjøtes vederlagsfritt til kommunen dersom arealet skulle benyttes til idretts- eller jernbaneformål etter at festeavtalen med Pors utløp. Det ble også avtalt at klausulen skulle bortfalle dersom arealet ble omregulert til andre formål enn idrett eller jernbane. 
Festeavtalen med IF Pors utløp 30. september 2019. Kommunen fremsatte krav om tilbakeføring i 2019 og 2021, men dette ble ikke imøtekommet. Kommuneadvokaten sendte senere prosessvarsel. 
Formannskapet behandlet 25. januar 2024 en prinsipiell sak om arealbruken på østre del av gbnr. 121/1798 (vedlegg 17). Formannskapet vedtok å åpne for et reguleringsplanarbeid som innebar at idrettsformålet på del av eiendommen mot Vestheimvegen reguleres til boligformål. Dette vedtaket ligger til grunn for det videre planarbeidet.
 
Kommunedirektørens vurdering av klagen
1. Eiendomsforhold og forliksavtale
Klager anfører at kommunen hadde rett og plikt til å kreve eiendommen tilbakeført da festeavtalen med Idrettsforeningen Pors utløp, og at Pors dermed aldri fikk reell mulighet til å forhandle med kommunen om ny leiekontrakt da dette ikke ble gjort. Dette er ikke et nytt forhold i saken. De samme hovedanførslene er tidligere fremmet gjennom innspill fra Idrettsforeningen Pors v/advokat Geirr Frønes, og er omtalt både i planbeskrivelsen, i høringsmerknader, i oppsummeringen av merknader og i saksgrunnlaget for sluttbehandling.
Kommunedirektøren legger til grunn at forliksavtalen fra 1998 er sentral for forståelsen av eiendomshistorikken. Avtalen inneholder både en bestemmelse om vederlagsfri tilbakeskjøting dersom arealet skal benyttes til idretts- eller jernbaneformål etter festets utløp, og en bestemmelse om at klausulen bortfaller dersom arealet blir omregulert til andre formål enn idrett eller jernbane. 
Samtidig er reguleringsplanbehandling en offentligrettslig arealplanprosess. Spørsmål om eiendomsrett, avtaleforståelse og eventuell gjennomføring av tidligere privatrettslige avtaler må avklares mellom avtalepartene og eventuelt gjennom domstolene. Som planmyndighet har kommunen behandlet planforslaget med utgangspunkt i registrert hjemmel og de planfaglige vurderingene som følger av plan- og bygningsloven. Dette samsvarer med kommunedirektørens tidligere vurdering i merknadsbehandlingen. 
Kommunedirektøren vurderer derfor at klagen ikke gir grunnlag for å oppheve eller endre reguleringsvedtaket på dette punktet.
2. Konsekvensutredning
Klager anfører at planen skulle vært konsekvensutredet, og at ROS-analyse ikke kan erstatte konsekvensutredning. Også dette spørsmålet har vært reist og vurdert tidligere i planprosessen. Oppstartsmøtet la til grunn at planforslaget var i strid med kommuneplanens arealdel og at spørsmålet om KU/planprogram måtte vurderes (vedlegg 16). Kommunedirektøren anbefalte også konsekvensutredning ved fastsetting av planprogrammet.
Utvalg for miljø og byutvikling fastsatte likevel planprogrammet uten krav til konsekvensutredning, men med forutsetning om at ROS-analysen skulle belyse samfunnssikkerhet og miljøforhold tilstrekkelig. Kommunedirektøren har i sluttbehandlingen lagt dette vedtaket til grunn, og vurdert at planprogrammet, ROS-analysen og de øvrige fagrapportene samlet gir et tilstrekkelig beslutningsgrunnlag. 
Saken er fulgt opp med faglige vurderinger av blant annet områdestabilitet, naturmangfold, forurensning, støy, vann/avløp/overvann, barn og unge, uteoppholdsareal og forholdet mellom ny boligbebyggelse og eksisterende idrettsanlegg. Etter høringen ble det også gjort presiseringer i reguleringsbestemmelsene om blant annet lysforurensning, plan for anleggsperiode og håndtering av gummigranulat i grunnen.
Kommunedirektøren ser at klager er uenig i den lovforståelsen og vurderingen som ligger til grunn for vedtaket. Uenigheten er imidlertid kjent fra tidligere behandling, og klagen tilfører ikke nye opplysninger om faktiske forhold eller nye utredningsbehov som ikke allerede er vurdert. Kommunedirektøren opprettholder derfor vurderingen av at planens virkninger er tilstrekkelig belyst gjennom planmaterialet som lå til grunn for bystyrets vedtak og vurderer derfor at klagen ikke gir grunnlag for å oppheve eller endre reguleringsvedtaket på dette punktet.
 
Konklusjon
Klagen inneholder ikke nye momenter som tilsier at bystyrets vedtak bør endres. De to hovedtemaene i klagen, eiendoms-/avtaleforholdet og spørsmålet om konsekvensutredning, er begge kjent fra tidligere behandling og vurdert i saksgrunnlaget. Klagen gir etter kommunedirektørens vurdering ikke grunnlag for å ta klagen til følge. Kommunedirektøren anbefaler derfor at bystyrets vedtak opprettholdes, og at saken oversendes Statsforvalteren for endelig klagebehandling. 

